ಭಾರತೀಯ ಸೇನೆಗೆ ಸೇರ್ಪಡೆಗೊಂಡ ಪುಲ್ವಾಮ ಹುತಾತ್ಮ ಯೋಧ ಮೇಜರ್ ಧೌಂಡಿಯಾಲ್ ಪತ್ನಿ ನಿಕಿತಾ ಕೌಲ್ Photo: Twitter ಹೊಸದಿಲ್ಲಿ: 2019ರ ಫೆಬ್ರವರಿಯಲ್ಲಿ ಕಾಶ್ಮೀರದ ಪುಲ್ವಾಮಾ ಎಂಬಲ್ಲಿ ನಡೆದ ಬಾಂಬ್ ದಾಳಿಯ ಪರಿಣಾಮ 40 ಭಾರತೀಯ ಸೇನಾ ಯೋಧರು ಹುತಾತ್ಮರಾಗಿದ್ದರು. ಈ ಪೈಕಿ ಭಾರತೀಯ ಸೇನಾಧಿಕಾರಿ ಮೇಜರ್ ವಿಭೂತಿ ಶಂಕರ್ ದೌಂಡಿಯಾಲ್ ರ ಪತ್ನಿ ನಿಕಿತಾ ಕೌಲ್ ಇದೀಗ ಭಾರತೀಯ ಸೇನೆಗೆ ಅಧಿಕೃತವಾಗಿ ಸೇರ್ಪಡೆಗೊಂಡಿದ್ದಾರೆ. ತಮಿಳುನಾಡಿನ ಸೇನಾ ಕೇಂದ್ರದಲ್ಲಿ ತರಬೇತಿ ಸಂಪೂರ್ಣಗೊಳಿಸಿದ ಅವರು ಇದೀಗ ಭಾರತೀಯ ಸೇನೆಯಲ್ಲಿ ಲೆಫ್ಟಿನೆಂಟ್ ಆಗಿ ನೇಮಕಗೊಂಡಿದ್ದಾರೆ. ಅವರ ಪತಿ ಮೇಜರ್ ವಿಭೂತಿ ಶಂಕರ್ ದೌಂಡಿಯಾಲ್ ಪುಲ್ವಾಮಾದಲ್ಲಿ ಬಾಂಬ್ ಸ್ಫೋಟದ ರೂವಾರಿಗಳ ಜಾಡು ಹಿಡಿದು ಜಮ್ಮು ಕಾಶ್ಮೀರದಲ್ಲಿ ನಡೆದ ಆಪರೇಷನ್ ನ ಭಾಗವಾಗಿದ್ದರು. ಜೆಇಎಂ ಉಗ್ರರ ಕಮಾಂಡರ್ ಆಗಿದ್ದ ಕಮ್ರಾನ್ ನನ್ನು ಹೊಡೆದುರುಳಿಸುವಲ್ಲಿ ಸೇನಾಪಡೆಗಳು ಯಶಸ್ವಿಯಾಗಿದ್ದರೆ, ಈದೇ ವೇಳೆಗಿನ ಪ್ರತಿದಾಳಿಯಲ್ಲಿ ಮೇಜರ್ ವಿಭೂತಿ ಶಂಕರ್ ದೌಂಡಿಯಾಲ್ ಸೇರಿದಂತೆ ಇತರ ಮೂವರು ಸೈನಿಕರು ಹುತಾತ್ಮರಾಗಿದ್ದರು. ಅವರ ಪರಾಕ್ರಮವನ್ನು ಗೌರವಿಸಿ ಮರಣೋತ್ತರ ಶೌರ್ಯ ಚಕ್ರವನ್ನು ನೀಡಿ ಗೌರವಿಸಲಾಗಿತ್ತು. ನನ್ನ ಪತಿ ಸಂಚರಿಸಿದ್ದ ಅದೇ ಹಾದಿಯಲ್ಲಿ ನಾನೂ ಸಂಚರಿಸಿದ್ದೇನೆ. ಅವರು ಯಾವತ್ತೂ ನನ್ನ ಜೀವನದ ಒಂದು ಭಾಗವಾಗಿಯೇ ಇರಲಿದ್ದಾರೆ ಎಂದು ನಾನು ಭಾವಿಸುತ್ತೇನೆ. ಈ 11 ತಿಂಗಳಲ್ಲಿ ನಾನು ತುಂಬಾ ಕಲಿತುಕೊಂಡಿದ್ದೇನೆ. ನನ್ನ ಈ ಯಾತ್ರೆಯಲ್ಲಿ ಸಹಕರಿಸಿದ ಎಲ್ಲರಿಗೂ ನಾನು ಧನ್ಯವಾದಗಳನ್ನು ತಿಳಿಸುತ್ತೇನೆ ಎಂದು ನಿಕಿತಾ ಕೌಲ್ ಮಾಧ್ಯಮಗಳೊಂದಿಗೆ ಹೇಳಿದ್ದಾರೆ.